Diari Oficial de la Generalitat Valenciana


Sumari del DOGV 6200, del 05-02-2010 (2010/1131)

ORDRE de 30 desembre de 2009, de la Conselleria d'Economia, Hisenda i Ocupació, per la qual es regula i es convoca la concessió de subvencions de foment de l'ocupació dirigida a emprenedors per a l'any 2010.
---------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6200

Data del DOGV
:   05-02-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/1131


Data del document
:   30-12-2009

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * ajuda pública

ORDRE de 30 desembre de 2009, de la Conselleria d'Economia, Hisenda i Ocupació, per la qual es regula i es convoca la concessió de subvencions de foment de l'ocupació dirigida a emprenedors per a l'any 2010. [2010/1131]  
El suport a la generació d'ocupació pel seu compte ha sigut una constant en el desenvolupament de polítiques actives de foment d'ocupació per part del Consell. Este plantejament es va veure referendat amb la firma del II Pacte Valencià pel Creixement i l'Ocupació 2009-2013 (PAVACE II), entre les mesures previstes del qual en matèria d'ocupació figura específicament l'impuls dels projectes emprenedors i de l'activitat professional dels autònoms.  
Per a aconseguir este fi, esta convocatòria adapta a l'àmbit de gestió de la Generalitat l'Ordre TAS/1622/2007, de 5 de juny, per la qual es regula la concessió de subvencions al programa de promoció de l'ocupació autònoma (BOE núm. 136 de 7 de juny), on es preveuen ajudes destinades a atenuar els costos de l'inici de l'activitat autònoma.   
Les ajudes recollides en esta convocatòria estan cofinançades pel Fons Social Europeu a través del Programa Operatiu Integrat per a la Comunitat Valenciana 2007-2013, aprovat per Decisió de la Comissió de data 20 de desembre de 2007. Fons Estructurals 2007-2013, Unió Europea-Comunitat Valenciana: El FSE invertix en el teu futur.  
En virtut d'això, fent ús de les facultats conferides per la Llei 5/1983, de 30 de desembre, del Consell, i el Decret 129/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Economia, Hisenda i Ocupació   
ORDENE  
TÍTOL I  
Disposicions generals  
Article 1. Objecte i àmbit  
1. L'objecte d'esta ordre és establir un programa d'incentius per a afavorir la generació de l'ocupació en la Comunitat Valenciana, a través de la creació d'activitat empresarial independent i d'empreses qualificades com I+E.   
2. Les ajudes només es concediran per a la creació d'ocupació en centres de treball domiciliats en la Comunitat Valenciana. Les inversions que, si és el cas, hagen de justificar-se per a la seua concessió hauran de realitzar-se en establiments domiciliats en esta comunitat.  
Article 2. Accions de suport  
Les ajudes es dirigixen a recolzar les accions següents:  
a) Ajudes per l'establiment com a treballador autònom o pel seu compte: Subvencions a les persones desocupades que accedisquen a la seua ocupació a través de la creació d'activitat empresarial independent, i subvencions destinades a autònoms o a professionals per a la contractació del primer treballador.  
b) Ajudes a les empreses qualificades com I+E.  
Article 3. Beneficiaris  
1. Podrà percebre les ajudes regulades en el títol II el personal treballador que genere ocupació per a si mateix o per a persones desocupades, en els termes establits en el dit títol. Queden exclosos els socis de societats mercantils, cooperatives, societats civils i societats laborals, així com els membres de comunitats de béns i autònoms col·laboradors.  
2. Seran beneficiaris de les ajudes establides en el títol III les empreses qualificades com I+E.  
3. Quan el beneficiari siga una persona jurídica, els membres associats d'esta que es comprometen a efectuar la totalitat o part de les activitats que fonamenten la concessió de la subvenció en nom o per compte del primer tindran igualment la condició de beneficiaris.  
4. No podran obtindre la condició de beneficiari les persones o entitats en què concórrega alguna de les prohibicions previstes en l'article 13 de la Llei 38/2003, de 17 de novembre, General de Subvencions, l'apreciació dels quals es farà en la forma prevista en el dit article.  
5. Per tractar-se d'ajudes sotmeses al règim d'ajudes de minimis, establit en el Reglament 1998/2006, de 15 de desembre de 2006, de la Comissió, relatiu a l'aplicació dels articles 87 i 88 del Tractat CE a les ajudes de minimis, publicat en el DOUE de data 28 de desembre de 2006, no podran concedir-se a empreses dels sectors següents:  
a) Pesca i aqüicultura, segons es preveuen en el Reglament (CE) núm. 104/2000 del Consell.  
b) Producció primària dels productes agrícoles que figuren en la llista de l'annex I del Tractat.  
c) Carbó, segons es definix en el Reglament (CE) núm. 1407/2002.  
d) Activitats relacionades amb l'exportació a tercers països o estats membres quan l'ajuda estiga vinculada a la creació i funcionament d'una xarxa de distribució o a altres gastos d'explotació vinculats a l'activitat d'exportació.  
e) Per a empreses que realitzen pel seu compte operacions de transport de mercaderies per carretera, queden excloses les ajudes per a l'adquisició de vehicles de transport.  
f) Queden excloses, així mateix, les empreses en crisi.  
D'altra banda, l'aplicació d'este règim suposa que l'ajuda total de minimis concedida a una empresa determinada no serà superior a 200.000 euros durant qualsevol període de tres exercicis fiscals. Quan l'empresa opere en el sector del transport per carretera l'import màxim aplicable serà de 100.000 euros.  
Article 4. Incompatibilitats  
1. Amb caràcter general, les ajudes establides en esta ordre són incompatibles amb qualssevol altres per a la mateixa acció subvencionable, excepte amb les bonificacions de quotes a la Seguretat Social, sempre que no es preveja la incompatibilitat en la seua normativa reguladora.  
2. Les ajudes del títol II són incompatibles amb qualsevol altra rebuda pel mateix concepte en els últims tres anys.  
Article 5. Presentació de sol·licituds  
1. Les sol·licituds, que hauran de dirigir-se al Servici Valencià d'Ocupació i Formació, es formalitzaran en formularis normalitzats i es presentaran en les corresponents direccions territorials d'Ocupació del SERVEF, sense perjuí de poder presentar-les en els altres llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, inclosa la presentació, si és el cas, a través del corresponent registre telemàtic, d'acord amb el que establix l'article 7.1 del Decret 18/2004, de 13 de febrer, del Consell de la Generalitat Valenciana, de creació del Registre Telemàtic de la Generalitat Valenciana i de l'Ordre de 9 de maig de 2005, de la Conselleria d'Economia Hisenda i Ocupació, (DOGV de 23/05/2005), per la que es regula el procediment per a la tramitació telemàtica de sol·licituds de subvencions i presentació de documentació en l'àmbit competencial del Servici Valencià d'Ocupació i Formació i s'aprova l'aplicació informàtica que la possibilita, modificada per Ordre de 16 de novembre de 2009 (DOCV de 20/11/2009).  
La documentació que acompanye a la sol·licitud es presentarà en dos còpies i original, que serà tornat prèvia compulsa.  
2. Les sol·licituds hauran d'acompanyar-se, a més de la documentació addicional que per a cada una de les concretes ajudes s'establix en els corresponents articles d'esta ordre, dels documents que a continuació s'indiquen:  
a) Documentació acreditativa i identificativa de l'entitat o de la persona sol·licitant i, en el cas d'entitats, del representant legal.  
b) Declaració responsable de no estar sotmesos en les prohibicions per a obtindre la condició de beneficiari, a què fa referència l'article 13 de la Llei 38/2003.  
c) Dos exemplars originals de les dades de domiciliació bancària, segons model normalitzat (fitxa de manteniment de tercers). Al seu torn, i en virtut de l'article 4.1. c) de l'Orde de 15 de febrer de 2005, de la Conselleria d'Economia, Hisenda i Ocupació, (DOGV núm. 4959, de 4 de març de 2005), s'aportarà certificat de l'entitat bancària en què s'acredite la titularitat del compte bancari corresponent.  
d) Declaració responsable de les ajudes de minimis concedides per qualsevol projecte al beneficiari durant els tres últims exercicis fiscals, amb indicació d'import, organisme, data de concessió i règim d'ajudes en què s'empara, o, si és el cas, declaració de no haver-ne rebut cap.  
3. La presentació de la sol·licitud de subvenció comportarà l'autorització del sol·licitant perquè el SERVEF u òrgan en que es delegue la instrucció obtinga directament l'acreditació del compliment de les obligacions tributàries i amb la Seguretat Social previstes en els articles 18 i 19, respectivament, del Reial Decret 887/2006, de 21 de juliol, pel que s'aprova el Reglament de la Llei 38/2003, de 17 de novembre, General de Subvencions; i en este cas el sol·licitant no haurà d'aportar les corresponents certificacions.  
No obstant això, el sol·licitant podrà denegar o revocar este consentiment efectuant comunicació escrita en este sentit al SERVEF u òrgan en que es delegue la instrucció. En este supòsit, hauran de presentar-se certificats originals positius de l'Agència Estatal de l'administració Tributària, de la Conselleria d'Economia, Hisenda i Ocupació i de la Tresoreria General de la Seguretat Social, expressius d'estar al corrent en el compliment de les obligacions tributàries i amb la Seguretat Social, la validesa de la qual haurà d'estendre's a la data d'atorgament de l'ajuda.  
Article 6. Instrucció i procediment de concessió  
1. La concessió de les ajudes del títol III es tramitarà en règim de concurrència competitiva, en els termes establits en el títol I de la Llei General de Subvencions. Amb este fi, es constituirà una Comissió de Valoració formada per: presidenta, la cap de l'Àrea de Foment d'Ocupació o persona en qui designe per a la seua substitució; vocals, dos caps de Servici adscrits a l'Àrea de Foment d'Ocupació; i com a secretari, un cap de Secció adscrit igualment a la dita Àrea.  
La instrucció del procediment correspondrà a la Direcció Territorial d'Ocupació del SERVEF.   
Després de l'avaluació i l'examen dels expedients completats cada mes, i fins a l'esgotament del crèdit disponible, la comissió de valoració emetrà un informe en què es concrete el resultat de l'avaluació efectuada. El dit informe determinarà els projectes seleccionats, així com l'import de l'ajuda que individualment s'assigne a cada u. La Comissió de Valoració tindrà en compte, a l'hora de realitzar l'informe abans mencionat, els següents criteris objectius:   
a) La creació de llocs de treball de caràcter estable: fins 40 punts.  
b) La viabilitat tècnica, econòmica i financera: fins 20 punts.  
c) Projectes que contribuïsquen a la millora del medi ambient o presten servicis d'assistència als sectors de població més necessitats, com a xiquets, ancians i joves amb dificultats d'integració social: fins 20 punts.  
d) La taxa de desocupació de la localitat on s'establisca l'empresa: fins 20 punts.  
L'òrgan instructor, a la vista de l'expedient i de l'informe de la comissió de valoració, formularà la corresponent proposta de resolució per a la seua remissió a l'òrgan competent.   
2. Les ajudes del títol II, s'atorgaran per mitjà de concessió directa fins a esgotar el crèdit disponible, segons l'ordre en què la sol·licitud haja tingut entrada en qualsevol dels registres previstos en l'article 38 de la Llei 30/1992, sempre que es complisquen els requisits i s'acompanye la documentació requerida per a cada tipus d'ajuda.  
La instrucció del procediment correspondrà a les direccions territorials d'Ocupació, llevat que el director general del SERVEF efectue delegació en un altre òrgan.   
3. L'òrgan competent per a la tramitació de les sol·licituds podrà demanar dels interessats l'aportació addicional d'altres documents o dades aclaridores que considere necessàries per a resoldre sobre la sol·licitud presentada.  
Article 7. Resolució de concessió de les ajudes  
1. La competència per a resoldre sobre les sol·licituds formulades correspon als directors territorials d'Ocupació dins dels seus respectius àmbits territorials, per delegació de la direcció general del SERVEF.   
2. El termini màxim per a resoldre i notificar la resolució procedent serà de sis mesos a comptar de la publicació de la Resolució del secretari autonòmic d'Ocupació, director general del SERVEF, per la qual es dóna publicitat a les línies de crèdit i a l'import global màxim destinat a la concessió d'estes ajudes.  
3. Transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, sense perjuí que subsistisca l'obligació legal de resoldre sobre la sol·licitud.  
4. La resolució de concessió fixarà expressament la seua quantia i incorporarà, si és el cas, les condicions, obligacions i determinacions accessòries a què ha de subjectar-se el beneficiari.  
5. Les resolucions que es dicten pel director general del SERVEF esgoten la via administrativa, i contra elles podran les persones interessades interposar recurs contenciós administratiu en el termini de dos mesos a comptar de l'endemà de la seua notificació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que establix els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, o, potestativament, recurs de reposició davant d'este mateix òrgan en el termini d'un mes computat en els termes ja dits, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, de 13 de gener. I això, sense perjuí de la possibilitat que les persones interessades puguen exercitar, si és el cas, qualsevol altre recurs que consideren procedent.  
Davant de la desestimació per silenci administratiu podrà interposar-se idèntic recurs, en el termini de sis mesos des que haguera finalitzat el termini que per a dictar i notificar la resolució expressa que es menciona en el punt 3 d'este article, tot això de conformitat amb el que disposa l'article 46.1 de la Llei 29/98, de 13 de juliol, reguladora de la Jurisdicció Contenciosa Administrativa; i sense perjuí del que disposen els articles 116 i 117, abans mencionats.   
Article 8. Resolució d'incidències  
L'òrgan competent per a la concessió de les ajudes resoldrà les incidències que es produïsquen després de la seua concessió, com ara pròrrogues de terminis, modificacions justificades o qualsevol variació de les condicions particulars de la concessió.  
Article 9. Control de les ajudes  
1. Correspondrà a les direccions territorials d'Ocupació, llevat que el director general del SERVEF efectue delegació en un altre òrgan, dur a terme la funció de control de les subvencions concedides, així com la seua avaluació i seguiment.   
2. El beneficiari estarà obligat a sotmetre's a les actuacions de control financer previst en l'article 45 de la Llei 38/2003, de 17 de novembre, General de Subvencions que es realitzen per part de la Intervenció General i, si és el cas, de les institucions comunitàries, en cas que les ajudes estiguen cofinançades pel Fons Social Europeu. A estos efectes haurà de disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable al beneficiari en cada cas. Així mateix estarà obligat a conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control. De la mateixa manera, el beneficiari haurà de complir amb l'obligació de col·laboració amb el control financer de conformitat amb el que disposa l'article 46 de la Llei 38/2003, de 17 de novembre, General de Subvencions.  
Article 10. Liquidació de les ajudes  
La liquidació de les ajudes s'efectuarà una vegada complits els requisits establits per a cada una d'elles i justificats documentalment tal com s'especifique per a cada programa en els articles corresponents d'esta ordre o en la corresponent resolució de concessió. La presentació de justificacions per a les ajudes previstes en el capítol II del títol III haurà de tindre lloc en el termini que s'especifique, si és el cas, en la resolució i, en tot cas, com a data límit, el 30 d'octubre del 2010. Correspondrà als directors Territorials d'Ocupació, per delegació del director general del SERVEF, el reconeixement de l'obligació i proposta de pagament.  
Article 11. Obligacions del beneficiari  
Sense perjuí del que disposa l'article 14 de la Llei 38/2003, de 17 de novembre, General de Subvencions, són obligacions del beneficiari:  
a) Acreditar la realització de l'activitat que fonamenta la concessió de l'ajuda, així com el compliment dels requisits i de les condicions que determinen eixa concessió.  
b) Facilitar totes aquelles dades i informació, en qüestions relacionades amb les subvencions concedides, que li siga requerit pel SERVEF, així com comunicar a este òrgan les incidències i les variacions que es produïsquen amb relació a aquelles.  
c) Comunicar durant el termini de vigència de l'expedient, la sol·licitud o la concessió d'altres ajudes públiques o privades que haguera sol·licitat o obtingut per al mateix projecte o actuació que se subvenciona per mitjà de la present ordre.  
d) Complir les obligacions imposades per la legislació específica aplicable.  
e) A l'efecte de difusió pública, en cas de cofinançament del Fons Social Europeu, el sol·licitant de l'ajuda haurà de subjectar-se al que preveu el Reglament (CE) número 1828/2006 de la Comissió, de 8 de desembre de 2006, pel que es fixen les normes de desplegament del Reglament (CE) número 1083/2006, del Consell, d'11 de juliol de 2006, pel qual s'establixen les disposicions generals relatives al Fons Europeu de Desenvolupament Regional, Fons Social Europeu i Fons de Cohesió, sobre informació i publicitat del cofinançament de les ajudes pel Fons Social Europeu. Entre les dites normes cal destacar que la concessió de la subvenció implica l'acceptació de ser inclòs en una llista que es publicarà de forma electrònica o per qualsevol altre mitjà, en què figuraran els beneficiaris, l'operació finançada i l'import de l'ajuda.  
Article 12. Minoració, resolució, modificació i reintegrament de les ajudes concedides  
1. La justificació parcial de l'ajuda concedida donarà lloc a la minoració de la subvenció.  
2. L'incompliment pel beneficiari de qualssevol requisits, obligacions, condicions i la resta de circumstàncies que van donar lloc a l'atorgament de la subvenció, donarà lloc a la incoació, per l'òrgan competent, del corresponent expedient que podrà finalitzar si és el cas amb la resolució de la subvenció concedida, i l'obligació de reintegrar les ajudes percebudes i els interessos de demora des del moment del seu pagament .   
3. Tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats, nacionals o internacionals, podrà donar lloc a la modificació de la resolució de concessió.  
4. Donaran lloc a l'obligació de reintegrar, totalment o parcialment, les quantitats percebudes, així com l'exigència de l'interés de demora des de la data del pagament de la subvenció fins que s'acorde la procedència del reintegrament d'esta, els casos previstos en l'article 37 de l'esmentada Llei i de conformitat amb el que establixen els articles 91, 92 i 93 del Reial Decret 887/2006.  
Quan el compliment pel beneficiari o, si és el cas, l'entitat col·laboradora s'aproxime de manera significatiu al compliment total i s'acredite per estos una actuació inequívocament tendent a la satisfacció dels seus compromisos, la quantitat a reintegrar es determinarà per l'aplicació dels criteris enunciats, en el paràgraf n) de l'apartat 3 de l'article 17 de la Llei General de Subvencions. En estos casos d'incompliments parcials l'òrgan competent determinarà la quantitat a reintegrar pel beneficiari responent al principi de proporcionalitat en funció dels costos justificatius i les actuacions acreditades, de conformitat amb el que disposa el número 2 de l'article 37 de la Llei General de Subvencions, i en relació amb la lletra n), de l'apartat 3 de l'articule 17 de la dita Llei.  
5. El que disposen els paràgrafs precedents s'aplicarà sense perjuí de la possible qualificació dels fets com a infracció administrativa i incoació del corresponent procediment sancionador.  
6. El procediment de reintegrament de subvencions es regirà en tot cas pel que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. El capítol II del títol II de la Llei 38/2003 i el capítol II del títol III del Reial Decret 887/2006 també resultaran d'aplicació, excepte en el cas de les ajudes a la contractació del primer treballador.  
TÍTOL II  
Ajudes per l'establiment com a treballador pel seu compte  
Article 13. Objecte i àmbit  
1. L'objecte d'este títol és establir per a l'any 2010, en l'àmbit de la Comunitat Valenciana, un programa de promoció de l'ocupació pel seu compte a través de subvencions a les persones desocupades que accedisquen a la seua ocupació per mitjà de la creació d'activitat empresarial independent; i subvencions destinades a autònoms o a professionals per a la contractació del seu primer treballador.  
2. L'àmbit subjectiu de les ajudes objecte d'este títol comprén als següents beneficiaris:  
a) Les persones desocupades, inscrites com a demandants d'ocupació en el corresponent Centre SERVEF d'Ocupació, que es constituïsquen en personal autònom o professional durant l'any 2010.  
b) El personal treballador autònom o professional que contracte el seu primer treballador fix.  
3. S'entendrà com a personal treballador autònom o pel seu compte aquell que realitza de forma habitual, personal i directa una activitat econòmica a títol lucratiu sense subjecció per això a contracte de treball i encara que utilitze el servici remunerat d'altres persones.   
4. Queden exclosos els socis de societats mercantils, cooperatives, societats laborals i els autònoms col·laboradors.  
Article 14. Subvencions i quanties  
1. Ajudes a les persones desocupades, inscrites com a demandants d'ocupació en el corresponent centre SERVEF, que es constituïsquen en personal autònom o professional durant l'any 2010:  
a) La subvenció per constitució en treballador autònom o professional liberal per compte pròpies graduarà en funció de la dificultat per a l'accés al mercat de treball, d'acord amb la inclusió del sol·licitant en algun dels següents col·lectius:  
1r. 5.000 euros per a desocupats en general   
2n. 6.000 euros per a joves desocupats de 30 o menys anys  
3r. 7.000 euros per a dones desocupades  
4t. 8.000 euros per a desocupats amb discapacitat  
5t. 10.000 euros per a dones desocupades amb discapacitat  
6t. En el supòsit de dones víctimes de violència de gènere, les quanties dels punts 3r i 5é s'incrementaran en un 10 per cent.  
7m. Les quanties dels punts 1r a 6é s'incrementaran en 600 euros, si es dóna qualsevol de les circumstàncies següents:  
- Que l'últim contracte de treball del desocupat que es constituïx com a autònom s'haguera extingit a través del procediment de regulació d'ocupació establit en l'article 51 de l'Estatut dels Treballadors i a més s'enquadrara en algun dels següents sectors en crisi: ceràmica, construcció o moble.  
- Que l'activitat econòmica que es desenvoluparà de forma autònoma estiga vinculada a les energies renovables, medi ambient, noves tecnologies, investigació i desenvolupament i atenció de persones dependents, sempre que s'enquadren en algun dels nivells de la Classificació Nacional d'Activitats Econòmiques 2009 (CNAE-2009) que especifica la disposició addicional sisena.  
b) Subvencions per a la reducció d'interessos de préstecs destinats a finançar les inversions necessàries per a la constitució de les persones desocupades en personal treballador autònom o pel seu compte.   
La quantia de l'ajuda financera podrà ser de fins a quatre punts de reducció en els interessos de préstecs destinats a finançar inversions necessàries per a la constitució en personal treballador pel seu compte. Es calcularà com si els interessos de cada any es meritaren d'una sola vegada en el moment de concessió del préstec. El tipus d'interés podrà ser fix o variable, prenent-se com a referència per al càlcul de la subvenció el fixat per l'entitat de crèdit en el moment de la concessió del préstec, i es determinarà anualment en la forma que establisquen els convenis en vigor. Amb independència de l'import sol·licitat, l'import del principal del préstec a considerar per al càlcul de l'ajuda serà, com a mínim, de 6.000 euros i, com a màxim de 50.000 euros.  
c) Subvenció per a la formació durant la posada en marxa de l'empresa. Esta ajuda aconseguirà fins al 75% del cost dels cursos rebuts fins a un màxim de 3.000 euros per sol·licitant.  
2. Ajudes, per una sola vegada, a la contractació del primer treballador fix, bé per contracte indefinit directe o per transformació de contracte temporal, per un treballador autònom o professional pel seu compte, en quantia de 3.000 euros per contracte indefinit i a jornada completa de qualsevol desocupat inscrit en un centre SERVEF d'Ocupació, sempre que es produïsca durant els primers 180 dies d'activitat. A estos efectes es considerarà com a data d'inici la que conste en el document de Declaració d'Alta en el Cens d'Obligats Tributaris (mod. 036).  
Esta limitació temporal no s'aplicarà en el cas de contractacions de joves, parats de llarga duració, majors de 45 anys, persones amb discapacitat o immigrants de països extracomunitaris. La limitació tampoc s'aplicarà en el cas de contractacions de dones, que a més la quantia de l'ajuda s'incrementarà en 1.000 euros.  
Quan la contractació es realitze a jornada parcial amb una duració mínima de 20 hores setmanals, la quantia de l'ajuda es prorratejarà proporcionalment.  
Article 15. Requisits  
1. Respecte de les ajudes previstes en l'article 14.1:  
a) L'inici de l'activitat de les persones sol·licitants haurà de produir-se en 2010 i com a màxim fins a la finalització del termini de presentació de sol·licituds. En el supòsit de persones amb discapacitat, també podran acollir-se a les ajudes quan l'inici d'activitat s'haja produït en l'últim trimestre de 2009. Es considerarà a estos efectes com a data d'inici la que conste en el document de Declaració d'Alta en el Cens d'Obligats Tributaris (mod. 036).   
b) Els beneficiaris hauran d'haver romàs inscrits com a desocupats fins a l'inici de l'activitat; així mateix no han d'haver figurat enquadrats en el Règim Especial de Treballadors Autònoms o en el Cens d'Obligats tributaris en els 6 mesos anteriors a l'inici d'esta.  
c) No haver gaudit en algun dels tres exercicis anteriors d'estes ajudes ni haver sol·licitat en el present exercici altres subvencions pel mateix concepte.   
d) En el supòsit de treballadors amb discapacitat, tindre reconegut un grau de minusvalidesa igual o superior al 33%, d'acord amb el que disposa l'article 1.2 de la Llei 51/2003, de 2 de desembre, d'Igualtat d'Oportunitats, No Discriminació i Accessibilitat Universal de les persones amb Discapacitat. L'acreditació del grau de minusvalidesa es realitzarà d'acord amb el que disposa el Reial Decret 1414/2006 d'1 de desembre, pel qual es determina la consideració de persona amb discapacitat a l'efecte de la dita Llei.  
2. Respecte de les ajudes de l'article 14.1.a), a més del que establix l'apartat anterior, s'acreditarà la realització d'uns gastos mínims de 5.000 euros, exclosos els impostos susceptibles de recuperació. Els gastos reflectits hauran de correspondre a inversions en immobilitzat, gastos d'adquisició de mercaderies o altres béns subjectes a revenda, i/o gastos d'honoraris o publicitat que tinguen la consideració de gastos de primer establiment. Tot això de conformitat amb el pla general de comptabilitat. Així mateix, podran justificar-se com a gastos corrents l'abonament de lloguers i de subministraments de servicis (aigua, llum, telèfon i gas) imputables a l'exercici de l'activitat. No s'admetrà l'adquisició de béns usats, a fi de justificar la inversió indicada, excepte en supòsits de traspassos de negoci. Tampoc podran justificar-se gastos d'assessorament o gestió per un import superior a 500 euros.  
3. Respecte de les ajudes previstes en l'article 14.1.b), a més del que preveu l'apartat primer d'este article, hauran de complir-se les condicions següents:  
a) Els préstecs hauran de ser concedits per aquelles entitats de crèdit que tinguen subscrit, a este efecte, el corresponent conveni de col·laboració financera amb la Conselleria d'Economia, Hisenda i Ocupació i hauran d'incloure una clàusula on s'especifique que el dit préstec reunix les condicions i les característiques expressades en l'esmentat conveni.  
b) No es podran subvencionar els contractes de pòlissa de crèdit, lísing, ni arrendament financer, ni altres contractes diferents del del préstec, ni els préstecs que no tinguen com a únic prestatari al sol·licitant de la subvenció.  
c) El préstec haurà de formalitzar-se amb anterioritat a la presentació de la sol·licitud, però sempre dins de l'any 2010. No obstant això, podrà admetre's una formalització posterior si esta es produïx com a conseqüència del requeriment d'esmena dels termes o clàusules d'este per part de l'òrgan gestor de les ajudes.  
d) En els préstecs l'import dels quals no supere els 12.021 euros, l'amortització serà com a màxim de cinc anys, i en els superiors a este import, podrà ser fins de vuit anys, tot això sense perjuí que puguen concertar-se operacions de major duració i quantia, i en este cas, el tram que excedisca de l'anteriorment indicat no serà objecte de subvenció.  
e) El préstec haurà de destinar-se en la seua totalitat a finançar inversions en immobilitzat. No podrà justificar-se l'adquisició de béns usats a càrrec del préstec objecte de l'ajuda.  
4. Requisits específics de l'ajuda prevista en el 14.1.c):  
a) Els cursos estaran relacionats amb la direcció i gestió empresarial, i/o noves tecnologies de la informació i la comunicació. A més hauran d'estar impartits per alguna de les entitats següents:  
1r Associacions de treballadors autònoms de caràcter intersectorial amb implantació en la Comunitat Valenciana que subscriguen l'oportú conveni de col·laboració amb el SERVEF.  
2n Cambres de Comerç, universitats i centres de formació universitària adscrits, i col·legis Professionals.   
b) Els cursos podran iniciar-se en el període de temps comprés entre l'últim trimestre de 2009 i el 30 de juny del 2010.  
5. Respecte de les ajudes previstes en l'article 14.2:  
a) Podran concedir-se al personal treballador autònom o professional pel seu compte, amb independència que hagen percebut ajudes per la seua constitució com a personal treballador autònom.  
b) Les contractacions o transformacions de contractes temporals hauran de produir-se en 2010, i la persona contractada haurà de figurar inscrita com a desocupada en el corresponent centre SERVEF d'Ocupació fins a la seua contractació. No serà subvencionable la contractació de parents per consanguinitat o afinitat, fins al segon grau inclusivament, de l'empresari sol·licitant.  
c) Les transformacions en indefinits de contractes temporals hauran de produir-se després de transcorreguts els tres primers mesos de la relació laboral.   
Article 16. Documentació i terminis  
1. A més d'acompanyar-se de la documentació requerida en l'article 5, hauran d'adjuntar-se a les sol·licituds els documents següents:  
a) Memòria de l'activitat que es realitza.  
b) Per a les ajudes previstes en l'article 14. 1, apartats a) i b), memòria relativa als gastos realitzats. Estos gastos hauran de justificar-se amb factures emeses amb anterioritat a la data de la sol·licitud de l'ajuda, podent aportar-se factures emeses en l'últim trimestre de 2009. Les factures hauran d'acompanyar-se del corresponent justificant bancari de pagament que reflectirà el període a què fa referència el càrrec, càrrec en compte dels imports i identificació del destinatari, sense que a estos efectes s'admeten impressions de pantalla d'internet. El justificant de pagament podrà ser anterior o posterior a la presentació de la sol·licitud; en este segon cas únicament es tindran en compte aquelles transferències efectuades fins a tres mesos després de la sol·licitud i com a màxim fins al 30 de juny del 2010.   
Quan se sol·licite l'ajuda per establiment com a autònom de l'article 14.1.a), la memòria i factures que l'acompanyen hauran de reflectir uns gastos mínims de 5.000 euros, d'acord amb el que preveu l'article 15.2.   
En el supòsit de l'ajuda financera prevista en l'article 14.1.b), la memòria i factures hauran de contemplar gastos d'inversió per l'import total del principal de préstec sol·licitat, d'acord amb el que preveu l'article 15.3.e).  
c) Còpia del Document d'Alta i Renovació de la Demanda d'Ocupació (DARDE) actualitzat, o certificat del Centre SERVEF d'Ocupació que acredite la condició de persona inscrita com a desocupada en la data de la Declaració d'Alta en el Cens d'Obligats Tributaris (mod. 036).   
d) En el supòsit de desocupats amb discapacitat, certificat de grau de minusvalidesa o acreditació de la condició de persona amb discapacitat.  
e) Si és el cas, acreditació de la condició de víctima de violència de gènere, per mitjà d'informe dels servicis socials públics o de la Direcció General de la Generalitat competent en la matèria.   
f) Quan se sol·licite l'ajuda financera, pòlissa del préstec formalitzat d'acord amb les condicions establides en el conveni de col·laboració amb les entitats financeres.  
g) Per a l'ajuda destinada a formació, prevista en l'article 14.1.c), s'aportarà document acreditatiu de la matrícula en el curs que haurà de ser anterior a la sol·licitud de l'ajuda, junt amb el corresponent assentament bancari del pagament d'esta. Este justificant de pagament podrà ser anterior o posterior a la presentació de la sol·licitud, en este segon cas únicament es tindran en compte aquelles transferències efectuades fins a tres mesos després de la sol·licitud i com a màxim fins al 30 de juny del 2010.   
h) Informe emés per l'òrgan competent de la Seguretat Social sobre la vida laboral de la persona sol·licitant de la subvenció o, si és el cas, de la persona per raó de la ocupació de la qual se sol·licite l'ajuda.  
i) Declaració d'Alta en el Cens d'Obligats Tributaris (mod. 036) i resolució o certificat de la Tresoreria General de la Seguretat Social relativa a la inclusió en el règim especial corresponent de la Seguretat Social o, en el cas de professionals col·legiats, acreditar la seua condició d'exercents per mitjà de certificat emés per l'òrgan competent (AEAT) en què consten les altes i les baixes en el Cens d'Obligats Tributaris.  
j) Declaració responsable de no haver gaudit en algun dels tres exercicis anteriors d'estes ajudes ni sol·licitat o obtingut en el present exercici altres subvencions, ajudes o ingressos per a la mateixa finalitat.   
k) Quan se sol·licite l'ajuda per la contractació del primer treballador, declaració responsable relativa al parentiu del mateix amb la persona sol·licitant, així com una altra relativa al compromís de mantindre el lloc de treball subvencionat un mínim de tres anys, o de tornar, en qualsevol altre cas, la subvenció percebuda. A la dita declaració s'acompanyarà certificat de vida laboral de l'empresa, expedida per la Tresoreria de la Seguretat Social. Així mateix s'aportarà còpia compulsada del contracte de treball que dóna lloc a l'ajuda, degudament comunicat al centre SERVEF, o còpia del contracte firmat per les parts junt amb el justificant de la comunicació telemàtica al SERVEF, alta del treballador en la Seguretat Social i acreditació de la inscripció com a demandant d'ocupació, en el supòsit de contractació indefinida directa del primer treballador fix per al qual se sol·licita l'ajuda.   
l) Quan concórrega la primera de les circumstàncies previstes en l'article 14.1.a) 7m, haurà d'indicar-se la referència de l'empresa i de l'expedient de regulació d'ocupació.  
2. El termini de presentació de les sol·licituds d'ajudes per a la constitució en personal treballador autònom o professional pel seu compte establides en l'article 14.1.a), b) i c) serà des de l'endemà a la publicació de l'ordre fins al 30 de juny del 2010. Les sol·licituds hauran d'anar acompanyades, a més de la documentació general recollida en este article, de la Declaració d'Alta en el Cens d'Obligats Tributaris (mod. 036). Les esmentades sol·licituds hauran de presentar-se en el termini màxim de dos mesos des de la Declaració d'Alta en el Cens d'Obligats Tributaris (mod. 036) del personal treballador autònom o professional, i en tot cas, fins al 30 de juny del 2010, llevat que esta Declaració d'Alta en el Cens d'Obligats Tributaris siga anterior a la data de publicació d'esta ordre, i en este cas el termini de dos mesos començarà a partir de l'endemà al de la seua publicació.  
3. Les sol·licituds d'ajudes per a primera contractació hauran de presentar-se en el termini màxim de dos mesos següents a la data en què s'efectue la contractació indefinida o la transformació de contracte temporal objecte de l'ajuda. Per a les contractacions o transformacions formalitzades en el període previ a la publicació de la convocatòria el còmput del termini de dos mesos s'iniciarà a partir de l'endemà a la dita publicació. El termini de presentació de les sol·licituds de les ajudes per a la primera contractació establides en l'article 14.2 serà des de l'endemà de la publicació de la present convocatòria fins al 30 de juny del 2010.   
Article 17. Liquidació de les ajudes  
1. La liquidació de les ajudes s'efectuarà una vegada acreditat l'inici de l'activitat laboral o l'activitat subvencionada per part de la persona beneficiària per mitjà de la presentació de la documentació recollida en l'article anterior.  
2. Les subvencions concedides en concepte de reducció d'interessos s'endossaran d'una sola vegada a l'entitat creditícia que haguera concedit el préstec, que practicarà l'amortització del principal en la quantia d'aquelles.  
Article 18. Obligacions de la persona beneficiària  
A més del compliment de les establides amb caràcter general en l'article 11, les persones beneficiàries de les ajudes tindran les obligacions següents:  
1. Mantindre l'activitat pel seu compte un mínim de tres anys.  
2. En el cas de les ajudes previstes en l'article 14.2 de l'ordre, haurà de mantindre's la relació laboral amb el personal treballador per la contractació del qual es va atorgar l'ajuda almenys durant tres anys. En cas de resolució anticipada, la persona beneficiària haurà de substituir el personal treballador per un altre que reunisca els requisits establits. Esta substitució haurà de produir-se en el termini d'un mes des que es va produir la resolució del contracte anterior i comunicar-se a l'administració en el termini de quinze dies des de la data del nou contracte. En qualsevol altre cas, la persona beneficiària haurà de reintegrar al SERVEF la totalitat de la subvenció percebuda.  
Si el treballador contractat causara baixa durant la tramitació de la sol·licitud, el beneficiari decaurà en el seu dret a la sol·licitud presentada. No obstant això, podrà presentar una nova sol·licitud a l'empara d'esta convocatòria per la contractació d'un altre treballador sempre que la dita contractació es produïsca en el termini d'un mes des de la baixa d'aquell treballador pel qual es va presentar la primera sol·licitud.  
3. Els préstecs objecte de subvenció financera no podran ser cancel·lats durant el primer any de la seua vigència. Si esta cancel·lació es produïra dins del mencionat període, la persona prestatària haurà de tornar al SERVEF la totalitat de la subvenció concedida. Si l'amortització anticipada es produïx una vegada transcorregut el primer any i amb l'autorització prèvia del SERVEF, haurà de reintegrar-se la part de la subvenció financera no meritada.  
4. En el termini de dos mesos següents a la notificació de la resolució de concessió de l'ajuda, la persona beneficiària haurà d'aportar un quadro d'amortització i/o informació bancària acreditativa en què conste que s'ha aplicat la subvenció financera a reduir el principal del préstec. En cas contrari, estaran obligats a reintegrar la subvenció percebuda conforme a l'article 12.  
TÍTOL III  
Projectes i empreses qualificats com I+E  
CAPÍTOL I  
Qualificació i inscripció  
Article 19. Definició  
1. Podran obtindre la consideració de I+E els projectes empresarials promocionats o recolzats per una corporació local o per la Generalitat, a fi de crear activitat econòmica i generar llocs de treball en el seu àmbit territorial.  
2. Correspon al director territorial d'Ocupació corresponent atorgar a un projecte o empresa la qualificació com I+E.  
Article 20. Requisits  
Perquè un projecte empresarial puga ser qualificat com I+E haurà de complir amb els requisits següents:  
1. Que una corporació local, mitjançant un acord de l'òrgan competent i amb referència expressa al projecte empresarial, o que la Generalitat preste el seu suport. S'entendrà que hi ha el referit suport quan es pose a disposició del promotor l'aportació de recursos econòmics o materials. En el cas de la Generalitat, s'entendrà que el dit suport es produïx quan el director Territorial d'Ocupació emeta un informe favorable de viabilitat del projecte empresarial, emparat en els informes realitzats per les entitats col·laboradores del SERVEF.  
2. Que contemple la contractació de personal treballador o la incorporació de socis al projecte de cooperatives o de societats laborals.  
3. Que la plantilla prevista, al constituir-se en empresa, no siga superior a 25 persones treballadores. En el cas que la plantilla efectiva sobrepasse el dit nombre, només podrà concedir-se ajuda a l'empresa per un nombre de persones treballadores que no excedisca de la referida xifra.  
4. Que es tracte d'una empresa de nova creació, o que tractant-se d'una empresa preexistent, el projecte es concrete en la creació d'un nou centre de treball de la mateixa i s'amplie la seua plantilla. En este últim supòsit l'ajuda es concedirà per l'augment net efectiu de la plantilla de l'empresa i es condicionarà al manteniment, almenys durant tres anys, del dit increment net i que l'obertura del nou centre de treball no supose tancament o trasllat d'instal·lacions preexistents o disminució de l'ocupació en estes.  
5. Que la producció de béns o de servicis estiga relacionada amb activitats econòmiques emergents o que, dins d'una activitat tradicional en la zona, cobrisca necessitats no satisfetes en l'estructura existent.  
6. Que reunisca condicions de viabilitat tècnica, econòmica i financera.  
Article 21. Sol·licitud de qualificació com I+E  
1. El promotor de projectes que pretenga la seua qualificació com I+E haurà de sol·licitar-ho a les direccions territorials d'Ocupació en el model que es formule a este efecte. A la sol·licitud s'acompanyarà certificat de l'administració pública col·laboradora en què s'especifique, de forma quantificada, concreta i especifica, la infraestructura, els instruments o els mitjans amb què es recolza el projecte empresarial, i s'unirà un informe raonat i documentació de la dita administració sobre la viabilitat del projecte empresarial, on es detallaran els aspectes tècnics de producció i de comercialització, així com la valoració sobre les distintes fonts de finançament amb què compte el projecte. S'adjuntarà, així mateix, declaració del promotor de no haver iniciat l'activitat empresarial referida, si és el cas, al nou centre de treball.  
2. No obstant el que disposa el paràgraf precedent, i sempre que la corporació local no haja emés l'informe de viabilitat sobre el projecte, les persones promotores d'estos podran sol·licitar la qualificació com I+E al director Territorial d'Ocupació, en el model que es formule a este efecte, acompanyant en tot cas:  
a) Certificat de l'administració col·laboradora en què s'especifique de forma quantificada, concreta i especifica, la infraestructura, els mitjans i els instruments posats a disposició del promotor per a l'execució o gestió del projecte.  
b) Memòria explicativa de la viabilitat del projecte empresarial, on es detallen els aspectes tècnics de producció i de comercialització, així com pla d'inversions que es realitzarà, amb expressió detallada de les fonts de finançament.  
c) Declaració del promotor que no ha iniciat l'activitat empresarial.  
3. Igualment podran sol·licitar la qualificació com I+E les empreses constituïdes dins d'un termini màxim de sis mesos anteriors al moment en què es formula la sol·licitud de qualificació, sempre que no hagen iniciat la seua activitat. La sol·licitud es presentarà en idèntics termes i forma previstos en els números 1 i 2.  
Article 22. Resolució sobre qualificació com I+E  
El director Territorial d'Ocupació emetrà la resolució corresponent en els terminis que a continuació es determinen:  
a) Un mes des de la presentació de la sol·licitud en els supòsits previstos en l'article 21.1.  
b) Tres mesos des de la presentació de la sol·licitud en els supòsits previstos en l'article 21.2.  
El venciment dels terminis anteriorment indicats sense que s'haja dictat i notificat la resolució expressa legitimarà les persones interessades a entendre desestimada la seua sol·licitud.  
Article 23. Inscripció en el Registre administratiu de I+E  
1. Els projectes empresarials o les empreses existents que es qualifiquen com I+E, s'inscriuran en el Registre de I+E, dependent del SERVEF, en el termini màxim de 30 dies des de la qualificació. En la inscripció es farà constar, com a mínim, la informació següent:  
a) Identificació del promotor del projecte o de l'empresa qualificada com a I+E.  
b) Identificació de l'administració que el recolza, així com de les formes del dit suport.  
c) Definició i objecte del projecte.  
d) Domicili social de la I+E.  
e) Nombre previst de llocs de treball que es crearan.  
f) Venciment del termini per a constituir-se en empreses o iniciar la seua activitat.  
2. En els 12 mesos següents a la resolució de qualificació de I+E, les persones promotores hauran de constituir les empreses corresponents o, si és el cas, procedir a l'obertura del nou establiment, així com a iniciar l'activitat productiva objecte del projecte. Una vegada transcorregut el dit termini sense que s'haja iniciat la dita activitat, la qualificació quedarà sense efecte, i es practicarà el corresponent assentament registral.  
Les empreses que tinguen el seu origen en projectes de I+E podran constituir-se davall qualsevol forma jurídica, incloses les distintes fórmules d'economia social, com ara cooperatives o societats laborals. No podran qualificar-se com a projectes de I+E les agrupacions de persones físiques o jurídiques, públiques o privades, les societats civils, les comunitats de béns o qualsevol altre tipus d'unitat econòmica o patrimoni separat que, encara que no tenen personalitat jurídica, puguen realitzar les actuacions que donarien dret a les ajudes.  
S'entendrà que una empresa està constituïda des del moment de la seua inscripció en el corresponent registre mercantil o, si és el cas, en el Registre de Cooperatives; quan es tracte d'empresari individual, quan es produïsca la Declaració d'Alta en el Cens d'Obligats Tributaris (mod. 036).  
S'entendrà que inicia la seua activitat productiva quan cause alta en el Cens d'Obligats Tributaris (mod. 036).  
CAPÍTOL II  
Subvencions per a les empreses qualificades com I+E  
Article 24. Subvencions  
1. Els projectes empresarials i empreses qualificats com I+E podran sol·licitar les subvencions següents:  
a) Subvenció financera: per a la reducció d'interessos de préstecs per a inversions destinades a la creació i posada en marxa d'empreses qualificades com I+E.  
Esta subvenció serà equivalent a la reducció de fins a tres punts de l'interés fixat per l'entitat de crèdit pública o privada que concedisca el préstec a la persona sol·licitant, pagadora d'una sola vegada. Es calcularà com si els interessos de cada any es meritaren d'una sola vegada en el moment de concessió del préstec. El tipus d'interés podrà ser fix o variable i es determinarà anualment en la forma que establisquen els convenis en vigor.  
Esta subvenció tindrà com a límit la quantia de 5.108,60 euros per lloc de treball que es cobrisca per mitjà d'una contractació indefinida. S'entendrà inclòs com a lloc de treball creat el de la pròpia persona promotora, la qual cosa s'acreditarà per mitjà de la Declaració d'Alta en el Cens d'Obligats Tributaris (mod. 036) i/o alta en el Règim de la Seguretat Social que corresponga.  
Els préstecs per a ser subvencionats hauran de ser concedits per entitats que tinguen subscrit l'oportú conveni, amb este fi, amb la Conselleria d'Economia, Hisenda i Ocupació. No seran subvencionables els préstecs que no reunisquen les condicions i les característiques expressades en els dits convenis.  
El préstec, per a ser subvencionat, haurà de formalitzar-se després de la qualificació com a I+E del projecte o de l'empresa, i com a màxim fins a un any després d'haver-se iniciat l'activitat.  
No es podran subvencionar els contractes de pòlissa de crèdit, lísing, ni arrendament financer, ni altres contractes diferents dels del préstec.  
Els préstecs no poden ser cancel·lats durant el primer any de la seua vigència. Si es produïra esta cancel·lació dins del mencionat període, la persona prestatària haurà de tornar al SERVEF la totalitat de la subvenció concedida. Si l'amortització anticipada es produïx una vegada transcorregut el primer any i amb l'autorització prèvia del SERVEF, haurà de reintegrar-se la part de la subvenció financera no meritada.  
b) Subvenció de suport a la funció gerencial: per a ajudes a la persona promotora o empresària en la presa de decisions necessàries per al funcionament de l'empresa. Esta subvenció podrà revestir les modalitats següents:  
· Ajuda per tutoria, entenent-se per tal l'acompanyament tècnic que una persona experta aliena a l'empresa, persona física o jurídica que reunisca garanties de solvència i professionalitat suficients a juí del SERVEF, presta al promotor o a l'empresari en les seues activitats gerencials, durant un termini determinat.  
· Ajuda per formació, que inclourà els cursos que el promotor o l'empresari puga rebre per a obtindre i millorar els seus coneixements sobre la funció gerencial.  
· Ajuda per la realització externa d'estudis i informes sobre l'activitat, perquè el promotor o l'empresari puga disposar de millor informació sobre els béns o servicis objecte de producció, incloent-se en este apartat els estudis de mercat, d'organització, de comercialització, de diagnosi o altres de naturalesa anàloga.  
El gasto originat pel suport a la funció gerencial haurà de produir-se en el termini d'un any des de la constitució de l'empresa. La quantia total de la subvenció de suport a la funció gerencial, que es pagarà per una sola vegada, ascendirà al 75% del cost dels servicis rebuts fins a una quantitat màxima total de 12.000 euros  
c) Subvenció per assistència tècnica per a la contractació de personal expert tècnic d'alta qualificació. Podrà concedir-se a les empreses qualificades com a I+E una subvenció equivalent al 50% dels costos laborals totals, incloses les cotitzacions a la Seguretat Social per tots els conceptes corresponents a un any, com a màxim, amb un límit de 17.978,82 euros. La subvenció, que es concedirà per una sola vegada, estarà condicionada a la justificació per les empreses que, amb les contractacions objecte de subvenció, es cobrixen carències ben identificades per a l'exercici de l'activitat empresarial i el bon fi d'esta.  
d) Subvenció per contractació indefinida. Les empreses qualificades com a I+E que realitzen contractacions indefinides amb personal treballador desocupat inscrit en els corresponents centres SERVEF d'Ocupació, tindran dret a una subvenció de 4.808,10 euros per cada contracte indefinit que se realitze a jornada completa, o la part proporcional que corresponga, quan el mateix es realitze a temps parcial.  
Quan la contractació es realitze a temps parcial i es transforme després de temps complet, l'empresa tindrà dret a percebre la diferència entre la quantitat que va percebre a l'inici de la contractació i l'import de 4.808,10 euros.   
Quan la contractació es realitze a temps complet i es transforme amb posterioritat en contracte a temps parcial, l'empresa beneficiària haurà de reintegrar l'import de la subvenció en la part proporcional que corresponga.  
e) Subvenció per a cooperatives i societats laborals. Les cooperatives i les societats laborals qualificades com a I+E tindran dret a una subvenció de 4.808,10 euros per cada soci treballador que, sent desocupat, s'integre en estes amb caràcter indefinit.  
Esta subvenció és incompatible, per a un mateix treballador, amb l'establida en els punts c) i d) anteriors.  
2. Per a poder ser beneficiari de les ajudes previstes en els epígrafs a), b) i c) de l'apartat anterior, haurà d'acreditar-se:  
a) En el cas de projectes per a la qualificació com del qual I+E es va preveure en la memòria previsional una plantilla de fins a 3 treballadors, la incorporació de tots els treballadors previstos.  
b) En el cas de projectes per a la qualificació com del qual I+E es va preveure en la memòria previsional una plantilla d'entre 4 i 10 treballadors, la incorporació almenys de 3 d'ells.  
c) En el cas de projectes per a la qualificació com a I+E dels quals es va preveure en la memòria provisional una plantilla d'entre 11 i 25 treballadors, la incorporació almenys de 5 d'ells.  
Article 25. Increments de les ajudes  
Les empreses qualificades com a I+E tindran dret a un increment del 10% de la quantia de les subvencions regulades anteriorment, quan la seua activitat productiva principal s'inscriga dins dels àmbits que s'indiquen a continuació:  
· protecció i manteniment de zones naturals,  
· gestió de residus,  
· tractament d'aigües i sanejament de zones contaminades,  
· implantació d'energies alternatives,  
· promoció del turisme rural i cultural,  
· vigilància i seguretat,  
· transports col·lectius (locals),  
· desenvolupament cultural local,  
· noves tecnologies de la informació i la comunicació,  
· atenció de xiquets, persones incapacitades i majors,  
· servicis a domicili,  
· assistència a joves en dificultat.  
Article 26. Sol·licitud i termini de les ajudes  
1. Els promotors de projectes empresarials podran sol·licitar, davant de la Direcció Territorial d'Ocupació, alguna de les ajudes previstes en l'article anterior, o totes elles.  
La sol·licitud es formularà en el model oficial i s'acompanyarà de la següent documentació, a més de la requerida en l'article 5 de la present ordre:  
· Escriptura de constitució i alta en Seguretat Social dels socis, en el cas de societats.  
· Declaració d'Alta en el Cens d'Obligats Tributaris (mod. 036) i/o alta en el Règim de Seguretat Social corresponent en el cas de personal treballador pel seu compte o autònom.  
· Declaració del promotor de l'empresa que no ha percebut cap ajuda que puga concórrer amb el que establix esta norma o, en cas de la seua percepció, especificació de les ajudes rebudes i la seua quantia.  
En funció del tipus de subvenció sol·licitada, presentaran a més:  
a) Pòlissa del préstec formalitzat, d'acord amb les condicions establides en el conveni de col·laboració amb les entitats financeres, així com declaració dels contractes indefinits que es realitzaran.  
b) En cas de suport a la funció gerencial, cost i justificació de la mesura de suport sol·licitada, especificant l'empresa, l'entitat física o jurídica que prestarà o ha prestat el suport, acreditant la solvència professional d'esta, la proposta i el calendari de servicis que es desenvoluparà.  
c) En cas de contractació de personal expert tècnic d'alta qualificació, nombre i perfils professionals d'este, costos laborals totals i acreditació de la dita contractació.  
d) En cas de subvenció a la contractació indefinida, contractes comunicats i alta en Seguretat Social del personal treballador contractat.  
e) En cas de subvenció a societats laborals i cooperatives, escriptures de constitució de la societat inscrita en el Registre Mercantil o si és el cas, certificat registral.  
2. Les sol·licituds podran presentar-se en el termini màxim d'un any des que es va iniciar l'activitat de l'empresa, i en tot cas fins al 30 de setembre del 2010.  
Article 27. Pagament de les subvencions  
Amb caràcter previ al pagament de la subvenció, l'empresa presentarà la documentació següent:  
a) Per a la subvenció financera: contractes de treball formalitzats i corresponent alta en Seguretat Social del personal treballador contractat i pòlissa de crèdit, d'acord amb les condicions previstes en el conveni de col·laboració amb les entitats financeres. L'acreditació del lloc de treball estable en cas de socis es durà a terme per mitjà de la presentació de l'escriptura o del contracte de societat. En el cas de personal treballador autònom, per mitjà de l'alta en el règim de la Seguretat Social que corresponga.  
b) Per a la subvenció de suport a la funció gerencial: factura de l'empresa, de l'entitat o de la persona física corresponent al servici rebut que s'acompanyarà transferència bancària que acredite l'efectivitat del pagament; així mateix s'aportarà informe escrit de l'actuació de suport desenvolupada en què conste la data de la seua realització.  
c) En el supòsit d'ajuda per contractació de personal expert tècnic d'alta qualificació: contractes de treball formalitzats amb el personal tècnic i alta en Seguretat Social del mateix; així mateix s'aportarà informe en què s'indiquen les funcions que realitzaran en relació amb la seua categoria professional, així com calendari d'actuació.  
Article 28. Obligacions de les empreses  
A més de les obligacions generals assenyalades en l'article 11, els beneficiaris d'ajudes a empreses qualificades I+E se subjectaran a les següents obligacions específiques:  
a) Mantindre el nivell de plantilla de personal treballador contractat indefinidament i dels socis treballadors de cooperatives i de societats laborals durant, almenys, tres anys. Quan en el dit termini es produïsca el cessament de personal treballador fix o de socis treballadors, excepte en els supòsits de força major, l'empresa, abans de transcorregut el termini d'un mes, està obligada a substituir-los almenys per la mateixa jornada, sense que la dita contractació done lloc a una nova subvenció.  
b) Presentar dins dels dos mesos següents a la finalització del període subvencionat:  
· Rebuts de salaris i butlletins de cotització a la Seguretat Social (TC1 i TC2), corresponents des del moment de la contractació fins al compliment de l'esmentat període de temps subvencionat, del personal expert tècnic d'alta qualificació contractat, acompanyats de la corresponent transferència bancària que acredite el pagament efectiu dels dits conceptes.  
· Memòria de les activitats realitzades a conseqüència de l'assistència tècnica rebuda, pel mencionat personal expert.  
c) Acreditar en el termini màxim d'un any des de la concessió de la subvenció financera que el préstec subvencionat s'ha destinat a finançar inversions per a la creació i la posada en marxa de l'empresa.  
d) Comunicar a la direcció territorial d'Ocupació la percepció, si és el cas, de les ajudes concedides per a la mateixa finalitat per altres administracions públiques o ens públics o privats.  
e) En el termini de dos mesos següents a la notificació de la resolució de concessió de l'ajuda, haurà d'aportar un quadro d'amortització i/o informació bancària acreditativa en què conste que s'ha aplicat la subvenció financera a reduir el principal del préstec. En cas contrari, estaran obligats a reintegrar la totalitat de les subvencions percebudes.  
DISPOSICIÓ ADDICIONAL  
Primera. Finançament  
1. Estes ajudes es finançaran a càrrec del capítol 4, codis de línia T0212000 i T2446000, subprograma 322.51, Foment d'Ocupació, per un import global màxim estimat de 29.969.555 euros. No obstant això, la convocatòria queda condicionada a l'existència en el pressupost econòmic de l'any 2010 de crèdit adequat i suficient per a això. A este efecte, s'haurà de publicar en el Diari Oficial de la Comunitat Valenciana la Resolució del Secretari Autonòmic d'Ocupació, director general del SERVEF, per la qual es donarà publicitat a les línies de crèdit i a l'import global màxim destinat a la concessió de les ajudes previstes en l'ordre.  
2. Si al llarg de l'exercici 2010 existira crèdit disponible que permetera incrementar el finançament pressupostari previst inicialment per a l'execució dels programes, el SERVEF, prèvia publicació del dit crèdit en el DOCV, podrà destinar-ho al finançament d'altres sol·licituds presentades a l'empara d'esta convocatòria que, com a conseqüència de l'esgotament dels crèdits, no hagueren pogut ser ateses inicialment o ho hagueren sigut per un import inferior al sol·licitat, sense necessitat establir nou termini de presentació de sol·licituds, llevat que això servira per a l'adequada gestió de cada programa i proporcionar major efectivitat a les polítiques actives d'ocupació dirigides a la reactivació de l'ocupació en la Comunitat Valenciana.  
Segona. Compatibilitat amb el mercat comú  
Les ajudes regulades en esta ordre són compatibles amb el mercat comú al no resultar d'aplicació el que preveu l'article 87, apartat 1 del Tractat Constitutiu de la Comunitat Europea, per tractar-se d'ajudes acollides al règim d'ajudes de minimis, establit en el Reglament 1998/2006, de 15 de desembre de 2006, de la Comissió, relatiu a l'aplicació dels articles 87 i 88 del Tractat CE a les ajudes de minimis, publicat en el DOUE de data 28 de desembre de 2006.  
Tercera. Models normalitzats  
Els models normalitzats als quals s'al·ludix en l'ordre es troben a disposició de les entitats sol·licitants en la direcció d'Internet «http://www.servef.es», així com en les direccions territorials d'Ocupació del SERVEF.  
Quarta. Tipus d'interés aplicables  
Els tipus d'interés dels préstecs acollits al conveni de col·laboració financera amb la Conselleria en matèria d'ocupació que afecten les subvencions financeres dels programes d'ajudes de foment d'ocupació d'autònoms, i empreses qualificades com a I+E, seran els següents per a l'any 2010:  
· En préstecs a tipus variable, el tipus nominal màxim serà del Míbor o Euribor més 2 punts.  
Per resolució del secretari autonòmic d'Ocupació, director general del SERVEF, es donarà publicitat en el Diari Oficial de la Comunitat Valenciana del tipus d'interés nominal màxim, en funció dels anys de duració del préstec, en el cas de préstecs a tipus fix.   
Quinta. Normativa aplicable  
La present ordre recull les bases establides pel Ministeri de Treball per a les ajudes la gestió i control de les quals va ser transferida a la Generalitat i contingudes en les disposicions següents:  
· Ordre TAS/1622/2007, de 5 de juny, per la qual es regula la concessió de subvencions al programa de promoció de l'ocupació autònoma.  
· Ordre de 15 de juliol de 1999 (BOE de 31 de juliol de 1999), per la qual s'establixen les bases de concessió de subvencions públiques per al foment del desenvolupament local i impuls dels projectes i empreses qualificats com a I+E, modificada per l'Ordre de 27 de desembre de 1999 (BOE de 31 de desembre de 1999).   
Així mateix s'aplicarà la Llei 38/2003, de 17 de novembre, General de Subvencions, així com l'Ordre TAS/816/2005, de 21 de març, per la qual s'adeqüen al règim jurídic establit en la Llei 38/2003, ja citada, les normes reguladores de subvencions que es concedisquen pel Servici Públic d'Ocupació Estatal en els àmbits d'ocupació i formació professional ocupacional; el Reial Decret 887/2006, de 21 de juliol, pel qual s'aprova el Reglament de la Llei 38/2003; i el Reial Decret 357/2006, de 24 de març, pel qual es regula la concessió directa de determinades subvencions en els àmbits de l'ocupació i de la formació professional ocupacional, així com el que disposen els preceptes en vigor del Text Refós de la Llei d'Hisenda Pública de la Generalitat, aprovat per Decret Legislatiu de 26 de juny de 1991, del Consell de la Generalitat.  
En el cas de les ajudes a la contractació del primer treballador, resultaran d'aplicació el Text Refós de la Llei d'Hisenda Pública de la Generalitat i els preceptes de caràcter bàsic tant de la Llei 38/2003, de 17 de novembre, General de subvencions, com del Reial Decret 887/2006, de 21 de juliol, pel qual s'aprova el seu reglament de desplegament.   
Sexta. Classificació Nacional d'Activitats Econòmiques 2009  
L'increment de l'ajuda derivat de la segona de les circumstàncies assenyalades en l'article 14.1.a) 7m només tindrà lloc quan l'activitat econòmica que es desenvoluparà de forma autònoma s'enquadre en algun dels següents nivells de la Classificació Nacional d'Activitats Econòmiques 2009 (CNAE-2009) o el seu equivalent en la normativa que estiguera en vigor:  
- Secció D (Subministrament d'energia elèctrica, gas, vapor i aire condicionat): Classes 35.16, 35.18 i 35.19.  
- Secció E (Subministrament d'aigua, activitats de sanejament, gestió de residus i descontaminació): Divisions 36, 37, 38 i 39.  
- Secció J (Informació i comunicacions): Divisions 61 i 62.  
- Secció M (Activitats professionals, científiques i tècniques): Divisió 72.  
- Secció Q (Activitats sanitàries i de servicis socials): Divisions 87 i 88.  
DISPOSICIÓ FINAL  
Única. Facultats d'execució i desenvolupament  
1. Es faculta el director general del SERVEF per a dictar totes les instruccions que siguen necessàries per a l'execució i el desenvolupament del que disposa esta ordre.  
2. En funció de la disponibilitat pressupostària, podrà ampliar-se qualsevol dels terminis de presentació de sol·licituds previstos en l'ordre mitjançant una resolució del director general del SERVEF que, si és el cas, es publicarà en el Diari Oficial de la Comunitat Valenciana.  
Contra el present acte, que esgota la via administrativa, podran les persones interessades interposar recurs contenciós administratiu en el termini de dos mesos a comptar de l'endemà de la seua publicació, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que establix els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, o, potestativament, recurs de reposició davant d'este mateix òrgan en el termini d'un mes computat en els termes ja dits, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, de 13 de gener. I això, sense perjuí de la possibilitat que les persones interessades puguen exercitar, si és el cas, qualsevol altre recurs que consideren convenient.  
València, 30 de desembre de 2009  
El vicepresident segon del Consell   
i conseller d'Economia, Hisenda i Ocupació,  
GERARDO CAMPS DEVESA